ธปท.เผยก.ค.เงินทุนไหลเข้า8.6หมื่นลบ.
ธปท.เผยก.ค.เงินทุนไหลเข้าสุทธิ 8.68 หมื่นล้านบาท เข้ามาในทุกภาคธุรกิจ โดยเฉพาะภาคธุรกิจที่ไม่ใช่แบงก์พาณิชย์&nbsp;
31 ส.ค. 2553

ธปท.เผยก.ค.เงินทุนไหลเข้าสุทธิ 8.68 หมื่นล้านบาท เข้ามาในทุกภาคธุรกิจ โดยเฉพาะภาคธุรกิจที่ไม่ใช่แบงก์พาณิชย์  
นายเมธี สุภาพงษ์ ผู้อำนวยการ สำนักเศรษฐกิจมหภาค สายนโยบายการเงิน ธนาคารแห่งประเทศไทย(ธปท.)กล่าวในการรายงานภาวะเศรษฐกิจเดือนก.ค.ในส่วนของเงินทุนเคลื่อนย้าย ว่า ในเดือนก.ค.มีเงินทุนไหลเข้าสุทธิ 2,712 ล้านเหรียญสหรัฐ หรือประมาณ 8.68 หมื่นล้านบาท หากคิดอัตราแลกเปลี่ยนที่ 32 บาท/เหรียญสหรัฐ  โดยเป็นการไหลเข้ามาในทุกภาคธุรกิจ โดยเฉพาะธุรกิจที่ไม่ใช่ธนาคาร
ทั้งนี้ ภาคธุรกิจที่มิใช่ธนาคาร มีเงินทุนไหลเข้าสุทธิ 987 ล้านเหรียญสหรัฐ หรือประมาณ 3.16 หมื่นล้านบาท แบ่งเป็นเงินลงทุนโดยตรงจากต่างประเทศ 478 ล้านเหรียญหรือประมาณ 1.53 หมื่นล้านบาท บริษัทกู้เงินนอกเครือเข้ามา  118 ล้านเหรียญสหรัฐ หรือประมาณ 3,776 ล้านบาท ผู้นำเข้าได้รับสินเชื่อการค้า 166 ล้านเหรียญสหรัฐ หรือประมาณ 5,312 ล้านบาท และไหลเข้ากรณีอื่นๆ เช่น การถอนเงินฝากจากต่างประเทศของนักลงทุนสถาบันรวมแล้วมีประมาณ 507 ล้านเหรียญสหรัฐ หรือประมาณ 1.62 หมื่นล้านบาท แต่การซื้อหลักทรัพย์ในตลาดหลักทรัพย์เดือนนี้ไหลออกสุทธิ 282 ล้านเหรียญสหรัฐ หรือประมาณ 9,024 ล้านบาท
นอกจากนี้เงินทุนยัง ไหลเข้าในภาคธนาคาร 571 ล้านเหรียญสหรัฐ ภาคธปท.และภาครัฐบาลมีเงินทุนไหลเข้า 261 ล้านเหรียญสหรัฐ และ 478 ล้านเหรียญสหรัฐ บาท ตามลำดับ ส่วนภาครัฐวิสาหกิจมีเงินทุนไหลเข้าสุทธิ 416 ล้านเหรียญสหรัฐ โดยแนวโน้มเงินทุนไหลเข้ายังมีอยู่ต่อเนื่อง ตามแนวโน้มเศรษฐกิจที่มีโอกาสขยายตัวได้ดี และทิศทางการแข็งค่าขึ้นของเงินบาท